text: ০২ ডিসেম্বর ২০১৮, ২০:১০
  রাজশাহী বিশ্ববিদ্যালয়ের রিপোর্টার্স ইউনিটির সাধারণ সম্পাদকের ওপর হামলাকারী ছাত্রলীগ নেতার বহিষ্কারের দাবিতে আজ রোববার বিশ্ববিদ্যালয়ের কেন্দ্রীয় গ্রন্থাগারের সামনে মানববন্ধন করা হয়। ছবি : এনটিভি
  রাজশাহী বিশ্ববিদ্যালয়ে (রাবি) সিনেমা প্রদর্শনীর ঘটনায় বিশ্ববিদ্যালয়ের রিপোর্টার্স ইউনিটির সাধারণ সম্পাদক ও দৈনিক খোলা কাগজের রাবি প্রতিনিধিকে মারধরকারী ছাত্রলীগ নেতার বহিষ্কারের দাবি জানিয়েছেন বিশ্ববিদ্যালয়ে কর্মরত সাংবাদিকরা।
  আজ রোববার দুপুরে বিশ্ববিদ্যালয়ের কেন্দ্রীয় গ্রন্থাগারের সামনে আয়োজিত মানববন্ধনে সংহতি প্রকাশ করে বিশ্ববিদ্যালয়ের গণযোগাযোগ ও সাংবাদিকতা বিভাগ এবং রাবি প্রগতিশীল ছাত্রজোট।
  মানববন্ধনে বক্তারা বলেন, বিশ্ববিদ্যালয়ে কর্মরত সাংবাদিকদের ওপর ছাত্রলীগের হামলার ঘটনা নতুন নয়। সাংবাদিকরা প্রতিনিয়ত ক্ষমতাসীন রাজনৈতিক দলের ছাত্র সংগঠনের নেতাকর্মীদের দ্বারা নির্যাতিত হয়ে এলেও এর কোনো সুষ্ঠু তদন্ত ও বিচার হচ্ছে না। বিশ্ববিদ্যালয়ের প্রক্টরের উপস্থিতিতে সাধারণ শিক্ষার্থীদের ওপর হামলা হলেও সেখানে তিনি নীরব ছিলেন বলে দাবি করেন বক্তারা।
  মানববন্ধনে রাজশাহী বিশ্ববিদ্যালয় সাংবাদিক সমিতির সভাপতি ছালেকীন আহমেদ, সাধারণ সম্পাদক জহিরুল ইসলাম জাহিদ, যুগ্ম সাধারণ সম্পাদক সাইফ সাইফুল্লাহ, কোষাধ্যক্ষ মঈন উদ্দিন, দপ্তর সম্পাদক সুজন আলী, রাবি প্রেসক্লাবের সভাপতি তুষার আহমেদ, সহ-সভাপতি ইমদাদুল হক সোহাগ, সাধারণ সম্পাদক মানিক রায়হান বাপ্পী, কোষাধ্যক্ষ জাহিদুল ইসলাম জয়, রিপোর্টার্স ইউনিটির সভাপতি শিহাবুল ইসলাম, প্রচার সম্পাদক ফরিদ আহমেদ, দপ্তর সম্পাদক আরাফাত রহমানসহ সাংবাদিকতা বিভাগের অর্ধশতাধিক শিক্ষার্থী ও ছাত্রজোটের বিভিন্ন পর্যায়ের নেতাকর্মী উপস্থিত ছিলেন।
  রাবির কাজী নজরুল ইসলাম মিলনায়তনে ১ থেকে ৬ ডিসেম্বর জাজ মাল্টিমিডিয়া 'দহন' সিনেমাটি প্রদর্শনীর আয়োজন করে। প্রথমদিন প্রদর্শনী শুরুর আগ মুহূর্তে বিশ্ববিদ্যালয়ের শিক্ষার্থীরা সেখানে জড়ো হয়ে প্রদর্শনীর প্রতিবাদ জানালে প্রক্টরের উপস্থিতিতে ছাত্রলীগের নেতাকর্মীরা শিক্ষার্থীদের ওপর হামলা করে। এ সময় দৈনিক খোলা কাগজের রাবি প্রতিনিধি আলী ইউনুসের ওপর হামলা করেন বিশ্ববিদ্যালয় ছাত্রলীগের সাংগঠনিক সম্পাদক সাবরুন জামিল সুষ্ময়।